CELEX: 32022R1172
Language: ro
Date: 2022-05-04 00:00:00
Title: Regulamentul delegat (UE) 2022/1172 al Comisiei din 4 mai 2022 de completare a Regulamentului (UE) 2021/2116 al Parlamentului European și al Consiliului în ceea ce privește sistemul integrat de administrare și control din cadrul politicii agricole comune și aplicarea și calcularea sancțiunilor administrative aferente condiționalității

8.7.2022   
               
               
                  RO
               
               
                  Jurnalul Oficial al Uniunii Europene
               
               
                  L 183/12
               
            
         REGULAMENTUL DELEGAT (UE) 2022/1172 AL COMISIEI
         din 4 mai 2022
         de completare a Regulamentului (UE) 2021/2116 al Parlamentului European și al Consiliului în ceea ce privește sistemul integrat de administrare și control din cadrul politicii agricole comune și aplicarea și calcularea sancțiunilor administrative aferente condiționalității
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2021/2116 al Parlamentului European și al Consiliului din 2 decembrie 2021 privind finanțarea, gestionarea și monitorizarea politicii agricole comune și de abrogare a Regulamentului (UE) nr. 1306/2013 (1), în special articolul 74, articolul 85 alineatul (7) și articolul 105,
         întrucât:
         
                     (1)
                  
                  
                     Regulamentul (UE) 2021/2116 prevede normele de bază referitoare, printre altele, la sistemul integrat de administrare și control („sistemul integrat”) și la aplicarea și calcularea sancțiunilor administrative aferente condiționalității. Pentru a se asigura funcționarea fără probleme a noului cadru juridic, trebuie adoptate anumite norme în completarea dispozițiilor prevăzute de regulamentul respectiv în domeniile în cauză.
                  
               
                     (2)
                  
                  
                     Normele referitoare la sistemul integrat și la aplicarea și calcularea sancțiunilor administrative aferente condiționalității trebuie să asigure un sistem eficient de control al aplicării de către statele membre și de către beneficiari a normelor în cadrul politicii agricole comune (PAC) și, prin urmare, normele trebuie prevăzute într-un singur act delegat. Noile norme trebuie să înlocuiască dispozițiile relevante din Regulamentul delegat (UE) nr. 640/2014 al Comisiei (2).
                  
               
                     (3)
                  
                  
                     În special, trebuie stabilite norme pentru completarea anumitor elemente neesențiale ale Regulamentului (UE) 2021/2116 în ceea ce privește funcționarea sistemului integrat menționat la articolul 65 din regulamentul respectiv, norme privind evaluările calității menționate la articolul 68 alineatul (3), la articolul 69 alineatul (6) și la articolul 70 alineatul (2) din regulamentul respectiv, norme privind sistemul de identificare a parcelelor agricole menționat la articolul 68 din regulamentul respectiv și norme detaliate privind aplicarea și calcularea sancțiunilor administrative aferente condiționalității menționate la articolul 85 din același regulament.
                  
               
                     (4)
                  
                  
                     Sistemul de identificare a parcelelor agricole trebuie să furnizeze informații valoroase, cuprinzătoare și fiabile, relevante pentru raportarea referitoare la performanța politicii, să contribuie la punerea în aplicare în mod eficient a intervențiilor bazate pe suprafață și să sprijine beneficiarii în ceea ce privește depunerea unor cereri de ajutor corecte. Pentru a se asigura îndeplinirea acestor obiective, sunt necesare norme care să clarifice cerințele tehnice pe care trebuie să le respecte statele membre și modul în care trebuie structurate și actualizate informațiile disponibile.
                  
               
                     (5)
                  
                  
                     Pentru ca statele membre să poată identifica în mod proactiv eventualele puncte slabe ale sistemului integrat și să poată lua măsurile de remediere adecvate atunci când este necesar, trebuie să se prevadă norme referitoare la evaluarea anuală a calității sistemului de identificare a parcelelor agricole, a calității sistemului de depunere a cererilor cu informații geospațiale și a calității sistemului de monitorizare a suprafețelor. Experiența în ceea ce privește evaluarea calității sistemului de identificare a parcelelor agricole în temeiul Regulamentului delegat (UE) nr. 640/2014 a arătat că elaborarea de către Comisie a unor orientări tehnice este deosebit de utilă. Astfel de orientări tehnice ajută statele membre să aplice o metodologie adaptată pentru a-și efectua evaluările. Deoarece evaluările calității sunt importante pentru un sistem integrat care să funcționeze în mod corespunzător, furnizând date fiabile și verificabile în cadrul raportării anuale cu privire la performanță, Comisia trebuie să ajute statele membre în mod similar să efectueze evaluările calității prevăzute în Regulamentul (UE) 2021/2116.
                  
               
                     (6)
                  
                  
                     Evaluările calității trebuie să constate dacă sistemul integrat își îndeplinește scopul de a furniza informații fiabile și cuprinzătoare relevante pentru raportarea anuală cu privire la performanță, conform cerințelor de la articolul 66 alineatul (2) din Regulamentul (UE) 2021/2116, în special numărul corect de hectare pentru indicatorii de realizare și ponderea corectă a suprafețelor pentru indicatorii de rezultat aferenți intervențiilor bazate pe suprafață. În acest scop, va fi necesară combinarea rezultatelor relevante ale evaluării calității sistemului de monitorizare a suprafețelor și ale evaluării calității sistemului de depunere a cererilor cu informații geospațiale, într-un efort de a se evita supraestimarea acestui impact din cauza suprafețelor în cazul cărora au fost făcute erori de măsurare și au fost luate decizii incorecte în privința condițiilor de eligibilitate. În acest scop, verificarea suprafeței declarate în cadrul evaluării calității sistemului de depunere a cererilor cu informații geospațiale trebuie să se bazeze pe același eșantion de parcele ca cel din cadrul evaluării calității sistemului de monitorizare a suprafețelor.
                  
               
                     (7)
                  
                  
                     În plus, evaluarea calității sistemului de monitorizare a suprafețelor trebuie să garanteze că rezultatele tuturor statelor membre sunt comparabile, indiferent de posibilitatea amânării în timp a punerii în aplicare cu operaționalitate completă a unui sistem de monitorizare a suprafețelor. Așadar, această evaluare a calității trebuie să vizeze toate intervențiile bazate pe suprafață și condițiile de eligibilitate relevante, chiar și în cazul în care decizia statului membru este de a avea un sistem de monitorizare a suprafețelor pe deplin operațional doar din 1 ianuarie 2024, după cum se menționează la articolul 70 alineatul (1) din Regulamentul (UE) 2021/2116. Evaluarea calității sistemului de monitorizare a suprafețelor trebuie să furnizeze informații de diagnosticare, atât la nivelul intervențiilor, cât și la nivelul condițiilor de eligibilitate, pe baza cărora statele membre trebuie să adopte măsuri de remediere adecvate, dacă este necesar.
                  
               
                     (8)
                  
                  
                     Din motive de claritate și în scopul stabilirii unei baze armonizate pentru calcularea și aplicarea sancțiunilor administrative aferente condiționalității, este necesar să se stabilească definiții comune și principii generale referitoare la neconformitate.
                  
               
                     (9)
                  
                  
                     Regulamentul (UE) 2021/2116 prevede că sancțiunile administrative aferente condiționalității trebuie stabilite ținându-se seama de principiul proporționalității. Prin urmare, reducerile și excluderile trebuie stabilite în trepte, în funcție de gravitatea neconformității, și trebuie să se ajungă, în caz de neconformitate intenționată, până la excluderea totală a beneficiarului de la toate plățile și de la tot sprijinul menționate la articolul 83 alineatul (1) literele (a), (b) și (c) din regulamentul menționat. În scopul securității juridice a beneficiarilor, trebuie stabilită o limită de timp pentru aplicarea sancțiunilor administrative.
                  
               
                     (10)
                  
                  
                     În conformitate cu articolul 85 alineatul (1) din Regulamentul (UE) 2021/2116, calcularea sancțiunilor administrative aferente condiționalității trebuie să se facă pe baza plăților care au fost acordate sau urmează a fi acordate beneficiarului în cauză în legătură cu cererile de ajutor sau de plată care au fost transmise sau urmează să fie transmise în cursul anului calendaristic în care a avut loc neconformitatea. Așadar, pentru a se asigura legătura dintre comportamentul fermierului și sancțiune și pentru a se garanta tratamentul egal al fermierilor, este necesar să se prevadă că, dacă aceeași neconformitate se repetă continuu pe parcursul mai multor ani calendaristici, trebuie aplicată și calculată o sancțiune administrativă pentru fiecare an calendaristic în care se poate constata că a avut loc neconformitatea.
                  
               
                     (11)
                  
                  
                     Pentru a se garanta că sancțiunile administrative pot fi aplicate și imputate cu eficacitate, este necesar să se prevadă că, dacă în anul calendaristic al constatării sancțiunea depășește cuantumul total al plăților care au fost sau urmează a fi acordate beneficiarului sau beneficiarul nu transmite o cerere de ajutor, sancțiunea trebuie aplicată sau imputată prin intermediul recuperării.
                  
               
                     (12)
                  
                  
                     În temeiul articolului 85 alineatul (3) din Regulamentul (UE) 2021/2116, indiferent dacă o neconformitate este detectată prin intermediul sistemului de monitorizare a suprafețelor sau prin alte mijloace, nu trebuie să fie impuse sancțiuni administrative dacă neconformitatea neintenționată nu are consecințe sau are doar consecințe nesemnificative asupra îndeplinirii obiectivului vizat de standardul sau de cerința în cauză. Datorită caracterului minor al neconformităților care nu au consecințe sau au doar consecințe nesemnificative asupra îndeplinirii obiectivului vizat de standardul sau de cerința în cauză și pentru a se reduce sarcina administrativă, astfel de neconformități nu trebuie luate în calcul în scopul determinării caracterului repetat sau persistent al unei neconformități.
                  
               
                     (13)
                  
                  
                     În conformitate cu articolul 85 alineatul (4) din Regulamentul (UE) 2021/2116, în cazul în care utilizează sistemul de monitorizare a suprafețelor pentru a detecta cazurile de neconformitate, un stat membru poate decide să aplice o reducere procentuală mai mică. Este necesară stabilirea unui procentaj minim de reducere.
                  
               
                     (14)
                  
                  
                     Trebuie stabilite norme privind calcularea sancțiunilor administrative pentru mai multe neconformități care au loc în același an calendaristic.
                  
               
                     (15)
                  
                  
                     În scopul asigurării tranziției line de la măsurile prevăzute în Regulamentul (UE) nr. 1306/2013 al Parlamentului European și al Consiliului (3), este considerată adecvată prevederea unor norme tranzitorii referitoare la aplicarea articolului 104 alineatul (1) al doilea paragraf litera (a) punctul (iv) din Regulamentul (UE) 2021/2116, pentru a se evita costurile și sarcinile administrative excesive legate de controalele referitoare la condiționalitate și la ecocondiționalitate aplicate beneficiarilor care primesc plăți pe suprafață atât în cadrul unui plan strategic PAC în temeiul Regulamentului (UE) 2021/2115 al Parlamentului European și al Consiliului (4), cât și în cadrul unui program de dezvoltare rurală pus în aplicare în temeiul Regulamentului (UE) nr. 1305/2013 al Parlamentului European și al Consiliului (5) până la 31 decembrie 2025. În acest scop, trebuie să se considere că controalele privind condiționalitatea legate de suprafață includ și controalele privind ecocondiționalitatea menționate la articolul 96 din Regulamentul (UE) nr. 1306/2013. Acest lucru este justificat de faptul că, în cazul plăților pe suprafață, normele privind condiționalitatea sunt, în general, mai stricte decât normele privind ecocondiționalitatea, atât prin prisma obligațiilor, cât și prin prisma sancțiunilor. Așadar, se poate presupune că, dacă beneficiarul îndeplinește obligațiile prevăzute în normele privind condiționalitatea, sunt respectate și normele privind ecocondiționalitatea. Dacă controalele privind condiționalitatea relevă însă neconformități, statul membru nu mai poate presupune că este respectată ecocondiționalitatea și, prin urmare, trebuie să efectueze controalele menționate la articolul 96 din Regulamentul (UE) nr. 1306/2013 și, în contextul respectiv, trebuie să aplice normele privind calcularea și aplicarea sancțiunilor administrative, în conformitate cu dispozițiile prevăzute în regulamentul respectiv.
                  
               
                     (16)
                  
                  
                     Din motive de claritate și de securitate juridică, Regulamentul delegat (UE) nr. 640/2014 trebuie abrogat. Totuși, regulamentul respectiv trebuie să se aplice în continuare în ceea ce privește cererile de ajutoare pentru plăți directe depuse înainte de 1 ianuarie 2023, cererile de plată depuse în legătură cu măsurile de sprijin puse în aplicare în temeiul Regulamentului (UE) nr. 1305/2013 și sistemele de control și sancțiunile administrative aferente normelor privind ecocondiționalitatea.
                  
               
                     (17)
                  
                  
                     În ceea ce privește articolul 104 alineatul (1) al doilea paragraf și articolul 106 din Regulamentul (UE) 2021/2116, prezentul regulament trebuie să se aplice intervențiilor lansate începând cu 1 ianuarie 2023 și puse în aplicare în temeiul Regulamentului (UE) 2021/2115.
                  
               
                     (18)
                  
                  
                     În sfârșit, în ceea ce privește punctul 31 din Acordul interinstituțional din 13 aprilie 2016 privind o mai bună legiferare, Comisia consideră că există o legătură de fond între delegările de competențe prevăzute în Regulamentul (UE) 2021/2116 în ceea ce privește normele referitoare la sistemul integrat și aplicarea și calcularea sancțiunilor administrative pentru condiționalitate, precum și că există o interconexiune între ele. Prin urmare, este necesar ca normele respective să fie prevăzute în același act delegat,
                  
               ADOPTĂ PREZENTUL REGULAMENT:
         CAPITOLUL I
         
            DOMENIU DE APLICARE
         
         
            Articolul 1
            Domeniu de aplicare
            Prezentul regulament stabilește dispoziții care completează anumite elemente neesențiale ale Regulamentului (UE) 2021/2116 în ceea ce privește:
            
                        (a)
                     
                     
                        evaluarea calității sistemului de identificare a parcelelor agricole, menționată la articolul 68 alineatul (3), a sistemului de depunere a cererilor cu informații geospațiale, menționată la articolul 69 alineatul (6), și a sistemului de monitorizare a suprafețelor, menționată la articolul 70 alineatul (2) din regulamentul respectiv;
                     
                  
                        (b)
                     
                     
                        sistemul de identificare a parcelelor agricole, menționat la articolul 68 din regulamentul respectiv;
                     
                  
                        (c)
                     
                     
                        aplicarea și calcularea sancțiunilor administrative aferente condiționalității, menționate la articolul 85 din regulamentul respectiv.
                     
                  
         CAPITOLUL II
         
            SISTEMUL INTEGRAT
         
         
            Articolul 2
            Sistemul de identificare a parcelelor agricole
            
               (1)   Sistemul de identificare a parcelelor agricole, menționat la articolul 68 din Regulamentul (UE) 2021/2116, funcționează la nivel de parcelă de referință și include informații care permit schimbul de date cu sistemul de depunere a cererilor cu informații geospațiale, menționat la articolul 69 din același regulament și cu sistemul de monitorizare a suprafețelor, menționat la articolul 70 din același regulament.
            
            
               (2)   În sensul prezentului regulament, „parcelă de referință” înseamnă o suprafață delimitată geografic și identificată în mod unic, astfel cum este înregistrată în sistemul de identificare a parcelelor agricole menționat la articolul 68 din Regulamentul (UE) 2021/2116. O parcelă de referință conține o unitate de teren care constituie suprafață agricolă, astfel cum este definită la articolul 4 punctul 3 din Regulamentul (UE) 2021/2115. După caz, o parcelă de referință conține și suprafețe neagricole considerate eligibile de statele membre pentru primirea sprijinului pentru intervențiile bazate pe suprafață menționate la articolul 65 alineatele (2) și (3) din Regulamentul (UE) 2021/2116.
            
            
               (3)   Parcelele de referință servesc drept bază de sprijin pentru beneficiari la depunerea cererilor cu informații geospațiale pentru intervențiile bazate pe suprafață menționate la articolul 65 alineatele (2) și (3) din Regulamentul (UE) 2021/2116.
            
            
               (4)   Statele membre delimitează parcelele de referință în așa fel încât să se asigure că fiecare parcelă este stabilă în timp și măsurabilă și permite localizarea unică și fără echivoc a fiecărei parcele agricole și unități de teren de suprafață neagricolă declarate anual și considerate eligibile de către statele membre pentru primirea de sprijin pentru intervențiile bazate pe suprafață menționate la articolul 65 alineatele (2) și (3) din Regulamentul (UE) 2021/2116.
            
            
               (5)   Statele membre asigură actualizarea informațiilor referitoare la toate parcelele de referință din sistemul de identificare cel puțin o dată la 3 ani. În plus, în fiecare an, statele membre țin seama de toate informațiile disponibile din sistemul de depunere a cererilor cu informații geospațiale, din sistemul de monitorizare a suprafețelor sau din orice altă sursă fiabilă.
            
            
               (6)   Statele membre se asigură că sistemul de identificare a parcelelor agricole conține informațiile necesare pentru extragerea datelor relevante pentru raportarea corectă cu privire la indicatori menționată la articolul 66 alineatul (2) din Regulamentul (UE) 2021/2116.
            
            
               (7)   În sistemul de identificare, pentru fiecare parcelă de referință, statele membre fac cel puțin următoarele:
               
                           (a)
                        
                        
                           stabilesc o suprafață eligibilă maximă în scopul intervențiilor bazate pe suprafață în cadrul sistemului integrat. Pentru a stabili suprafața eligibilă maximă, statele membre deduc elementele neeligibile din parcelă prin delimitare, dacă este posibil. Statele membre definesc în prealabil criteriile și procedurile utilizate pentru evaluarea, cuantificarea și, după caz, delimitarea părților eligibile și neeligibile ale parcelei. Când stabilesc suprafața eligibilă maximă, statele membre pot stabili o marjă rezonabilă pentru cuantificarea corectă, pentru a se ține seama de conturul și starea parcelei;
                        
                     
                           (b)
                        
                        
                           identifică suprafața agricolă, astfel cum este menționată la articolul 4 punctul 3 din Regulamentul (UE) 2021/2115. După caz, statele membre asigură diferențierea suprafeței agricole în teren arabil, culturi permanente și pajiști permanente, inclusiv când acestea formează sisteme agrosilvice pe suprafața în cauză, astfel cum sunt determinate, prin delimitare, în conformitate cu articolul 4 punctul 3 din regulamentul respectiv;
                        
                     
                           (c)
                        
                        
                           înregistrează toate informațiile relevante în ceea ce privește pajiștile permanente cu elemente disparate neeligibile, atunci când decid să aplice coeficienți ficși de reducere pentru a stabili suprafața considerată eligibilă, în conformitate cu articolul 4 alineatul (4) litera (b) al treilea paragraf din Regulamentul (UE) 2021/2115;
                        
                     
                           (d)
                        
                        
                           includ elemente și/sau angajamente care sunt relevante pentru eligibilitatea intervențiilor bazate pe suprafață și pentru cerințele referitoare la condiționalitate și care sunt stabile în timp. Aceste informații se înregistrează ca atribute sau straturi în sistemul de identificare a parcelelor agricole și se indică cel puțin următoarele:
                           
                                       (i)
                                    
                                    
                                       localizarea turbăriilor sau a zonelor umede, dacă este cazul, în conformitate cu standardul GAEC 2 enumerat în anexa III la Regulamentul (UE) 2021/2115;
                                    
                                 
                                       (ii)
                                    
                                    
                                       tipul și localizarea elementelor de peisaj de pe parcelă relevante pentru condiționalitate sau pentru intervențiile menționate la articolul 65 alineatele (2) și (3) din Regulamentul (UE) 2021/2116;
                                    
                                 
                     
                           (e)
                        
                        
                           dacă este cazul, localizează elementele de peisaj și determină dimensiunile acestora în conformitate cu standardul GAEC 8 enumerat în anexa III la Regulamentul (UE) 2021/2115, relevante pentru procentajul minim din suprafața agricolă dedicat zonelor sau elementelor neproductive.
                        
                     
                           (f)
                        
                        
                           determină dacă parcelele se află în zone care se confruntă cu constrângeri naturale sau alte constrângeri specifice, astfel cum sunt menționate la articolul 71 din Regulamentul (UE) 2021/2115, sau dacă se aplică dezavantajele specifice anumitor zone, generate de anumite cerințe obligatorii, astfel cum sunt menționate la articolul 72 din același regulament;
                        
                     
                           (g)
                        
                        
                           determină dacă parcelele se află în zone Natura 2000, în zone vizate de Directiva 2000/60/CE a Parlamentului European și a Consiliului (6), pe terenuri agricole autorizate pentru producția de bumbac în temeiul articolului 37 alineatul (1) din Regulamentul (UE) 2021/2115, pe suprafețe care fac obiectul practicilor locale consacrate menționate la articolul 4 alineatul (3) litera (c) al doilea paragraf punctul (i) din regulamentul respectiv, pe suprafețe acoperite cu pajiști permanente desemnate drept pajiști permanente sensibile din punct de vedere ecologic în conformitate cu standardul GAEC 9 enumerat în anexa III la Regulamentul (UE) 2021/2115 sau în zone vizate de Directiva 92/43/CEE a Consiliului (7) sau de Directiva 2009/147/CE a Parlamentului European și a Consiliului (8).
                        
                     
            
               (8)   În ceea ce privește intervențiile legate de sectorul forestier pentru care se acordă sprijin în temeiul articolelor 70 și 72 din Regulamentul (UE) 2021/2115, statele membre pot institui sisteme alternative adecvate pentru identificarea în mod unic a terenurilor vizate de sprijin în cazul în care terenurile respective sunt acoperite de păduri.
            
            
               (9)   Sistemul de informații geografice funcționează pe baza unui sistem de coordonate de referință național, astfel cum este definit în Directiva 2007/2/CE a Parlamentului European și a Consiliului (9), care permite măsurarea standardizată și identificarea în mod unic a parcelelor agricole pe întreg teritoriul statului membru în cauză. Dacă se utilizează sisteme de coordonate de referință diferite, sistemele respective trebuie să se excludă reciproc, iar fiecare dintre ele trebuie să asigure coerența între informațiile referitoare la același loc.
            
         
         
            Articolul 3
            Evaluarea calității sistemului de identificare a parcelelor agricole
            
               (1)   Statele membre efectuează anual evaluarea calității menționată la articolul 68 alineatul (3) din Regulamentul (UE) 2021/2116, în vederea acordării sprijinului de bază pentru venit în scopul sustenabilității. Respectiva evaluare a calității vizează următoarele elemente:
               
                           (a)
                        
                        
                           cuantificarea corectă a suprafeței eligibile maxime;
                        
                     
                           (b)
                        
                        
                           proporția și repartizarea parcelelor de referință a căror suprafață eligibilă maximă ține cont de suprafețele neeligibile sau a căror suprafață eligibilă maximă nu ține cont de suprafața agricolă;
                        
                     
                           (c)
                        
                        
                           existența unor parcele de referință cu defecte critice;
                        
                     
                           (d)
                        
                        
                           clasificarea corectă a suprafeței agricole ca teren arabil, pajiște permanentă sau cultură permanentă în cadrul fiecărei parcele de referință;
                        
                     
                           (e)
                        
                        
                           proporția suprafețelor declarate din parcela de referință;
                        
                     
                           (f)
                        
                        
                           împărțirea pe categorii a parcelelor de referință a căror suprafață eligibilă maximă ține cont de suprafețele neeligibile, a căror suprafață eligibilă maximă nu ține cont de suprafața agricolă sau care prezintă un defect critic;
                        
                     
                           (g)
                        
                        
                           procentajul parcelelor de referință care au făcut obiectul unor modificări, acumulat pe parcursul ciclului de actualizare periodică.
                        
                     De asemenea, statele membre se asigură că tuturor solicitărilor de actualizare a sistemului de identificare a parcelelor agricole li se dă curs în așa fel încât să fie posibil să se stabilească dacă actualizările respective au rezultat din sistemul de monitorizare a suprafețelor, dintr-o acțiune a beneficiarului sau din orice altă sursă.
            
            
               (2)   Statele membre efectuează evaluarea menționată la alineatul (1) pe baza unui eșantion de parcele de referință. Statele membre utilizează date care permit evaluarea situației reale de pe teren.
            
            
               (3)   Dacă rezultatele evaluării calității relevă deficiențe, statul membru propune acțiuni de remediere adecvate.
            
         
         
            Articolul 4
            Evaluarea calității sistemului de depunere a cererilor cu informații geospațiale
            
               (1)   Evaluarea anuală a calității menționată la articolul 69 alineatul (6) din Regulamentul (UE) 2021/2116 vizează fiabilitatea informațiilor din sistemul de depunere a cererilor cu informații geospațiale și corectitudinea informațiilor utilizate pentru raportarea cu privire la indicatorii menționați la articolul 7 din Regulamentul (UE) 2021/2115. Mai exact, evaluarea calității vizează caracterul complet și corect al informațiilor precompletate în cererea cu informații geospațiale, caracterul complet și corect al alertelor de orientare oferite beneficiarilor în timpul procesului de depunere a cererilor și trasabilitatea tuturor modificărilor înregistrate în cererile cu informații geospațiale după depunerea lor.
            
            
               (2)   Evaluarea calității cuprinde următoarele niveluri:
               
                           (a)
                        
                        
                           verificarea faptului că informațiile utilizate de statul membru la precompletarea cererii cu informații geospațiale erau complete, corecte și actualizate;
                        
                     
                           (b)
                        
                        
                           verificarea de către statul membru a faptului că suprafața declarată de beneficiar pentru o intervenție bazată pe suprafață a fost stabilită corect din punctul de vedere al condițiilor de eligibilitate aplicabile;
                        
                     
                           (c)
                        
                        
                           verificarea faptului că, în măsura posibilului, toate condițiile de eligibilitate aferente intervențiilor și, după caz, cerințele referitoare la condiționalitate, au fost luate în considerare la emiterea de către statele membre a alertelor de orientare către beneficiari în timpul procesului de depunere a cererilor;
                        
                     
                           (d)
                        
                        
                           verificarea faptului că toate modificările aduse cererii cu informații geospațiale după depunerea ei au fost înregistrate de statul membru în așa fel încât să fie posibil să se stabilească dacă modificările respective au fost rezultatul unei avertizări din sistemul de monitorizare a suprafețelor sau al unei acțiuni a beneficiarului sau au provenit din orice altă sursă.
                        
                     
            
               (3)   Evaluarea calității prevăzută la alineatul (2) literele (a), (c) și (d) se efectuează prin teste IT și prin parcurgerea din nou a procesului de depunere a cererilor cu un eșantion reprezentativ de cereri de ajutor.
            
            
               (4)   În ceea ce privește verificarea prevăzută la alineatul (2) litera (b), evaluarea calității se efectuează prin intermediul unor vizite la fața locului sau prin analizarea unor imagini din același an calendaristic și cu o calitate de cel puțin același nivel ca cel necesar pentru evaluarea calității menționată la articolul 68 alineatul (3) din Regulamentul (UE) 2021/2116. Verificarea respectivă se efectuează prin măsurarea suprafeței declarate în vederea unei intervenții, asupra unui eșantion selectat în vederea evaluării calității sistemului de monitorizare a suprafețelor, menționate la articolul 5 din prezentul regulament.
            
            
               (5)   Statele membre se asigură că toate intervențiile bazate pe suprafață gestionate prin sistemul integrat sunt incluse în eșantioanele menționate la alineatele (3) și (4) și verificate în procesul de evaluare a calității.
            
            
               (6)   Dacă rezultatele evaluării calității relevă deficiențe, statul membru propune acțiuni de remediere adecvate.
            
         
         
            Articolul 5
            Evaluarea calității sistemului de monitorizare a suprafețelor
            
               (1)   Evaluarea anuală a calității menționată la articolul 70 alineatul (2) din Regulamentul (UE) 2021/2116 vizează fiabilitatea punerii în aplicare a sistemului de monitorizare a suprafețelor, furnizează informații de diagnosticare privind sursele deciziilor incorecte la nivelul intervențiilor și al condițiilor de eligibilitate și, în special, vizează corectitudinea informațiilor furnizate în scopul raportării cu privire la indicatorii menționați la articolul 7 din Regulamentul (UE) 2021/2115.
            
            
               (2)   Evaluarea calității se efectuează prin intermediul unor vizite la fața locului sau prin analizarea unor imagini din același an calendaristic și, dacă este cazul, cu o calitate de cel puțin același nivel ca cel necesar pentru evaluarea calității menționată la articolul 68 alineatul (3) din Regulamentul (UE) 2021/2116. Vizitele la fața locului pot fi efectuate în orice moment al anului și, pe cât posibil, vizează, în timpul aceleiași vizite, toate condițiile de eligibilitate relevante pentru un anumit beneficiar. Imaginile utilizate de statele membre în scopul evaluării calității trebuie să poată oferi rezultate concludente și fiabile în ceea ce privește situația reală de pe teren. Dacă utilizează fotografii cu identificare geografică pentru observarea, urmărirea și evaluarea activităților agricole drept date cu valoare cel puțin echivalentă cu cea a datelor satelitare obținute cu ajutorul sateliților Sentinel din cadrul programului Copernicus, statele membre pot efectua evaluarea calității deciziilor pe baza fotografiilor cu identificare geografică prin intermediul unei analize neautomate a fotografiilor cu identificare geografică, însă doar cu condiția ca acestea să ofere rezultate concludente și fiabile.
            
            
               (3)   La nivelul intervențiilor, evaluarea calității cuprinde următoarele:
               
                           (a)
                        
                        
                           cuantificarea erorilor apărute din cauza deciziilor incorecte în privința condițiilor de eligibilitate în cazul unor parcele vizate de o intervenție bazată pe suprafață, indiferent dacă decizia relevantă rezulta din sistemul de monitorizare a suprafețelor sau nu. Rezultatul trebuie exprimat în hectare;
                        
                     
                           (b)
                        
                        
                           cuantificarea numărului de parcele în cazul cărora sistemul de monitorizare a suprafețelor a constatat o neîndeplinire a condițiilor de eligibilitate și cuantificarea numărului de parcele care nu îndeplinesc condițiile de eligibilitate după cea mai recentă dată la care puteau fi modificate cererile de ajutor.
                        
                     
            
               (4)   Rapoartele care trebuie prezentate până la 15 februarie 2025 și 15 februarie 2027 trebuie să se refere și la verificarea faptului că toate condițiile de eligibilitate aferente intervențiilor bazate pe suprafață care sunt considerate monitorizabile au făcut obiectul sistemului de monitorizare a suprafețelor în 2024 și, respectiv, în 2026. În urma evaluării rezultatelor acestor rapoarte pot fi necesare acțiuni de remediere.
            
            
               (5)   Evaluarea calității se efectuează asupra unui eșantion reprezentativ de parcele, prin verificarea tuturor condițiilor de eligibilitate aferente tuturor intervențiilor pentru care au fost depuse cereri.
            
            
               (6)   În scopuri de simplificare și având în vedere faptul că eșantionul pentru evaluarea calității sistemului de monitorizare a suprafețelor oferă un nivel adecvat de asigurare în ceea ce privește îndeplinirea condițiilor de eligibilitate per intervenție, statele membre pot decide să țină seama de evaluările calității menționate la articolele 4 și 5 din prezentul regulament în contextul îndeplinirii obligației de a institui un sistem de control prevăzute la articolul 72 din Regulamentul (UE) 2021/2116.
            
            
               (7)   Statele membre se asigură că toate intervențiile bazate pe suprafață gestionate prin sistemul integrat sunt incluse în eșantionul de parcele și verificate în cadrul procesului de evaluare a calității, indiferent de posibilitatea instituirii treptate a sistemului de monitorizare a suprafețelor, menționată la articolul 70 alineatul (1) din Regulamentul (UE) 2021/2116.
            
            
               (8)   Dacă rezultatele cuantificărilor menționate la alineatul (3) literele (a) și (b) relevă deficiențe, statul membru propune acțiuni de remediere adecvate.
            
            
               (9)   Acțiunile de remediere în cazul condițiilor de eligibilitate nemonitorizate sau neconcludent monitorizate pot include efectuarea unor vizite la fața locului. În cazurile în care, în urma rezultatelor evaluării calității pentru anul calendaristic în cauză, sunt necesare acțiuni de remediere, ar putea fi necesară includerea în raportul de evaluare a calității aferent anului următor a unor detalii suplimentare referitoare la deficiențele care trebuie remediate.
            
         
         CAPITOLUL III
         
            APLICAREA ȘI CALCULAREA SANCȚIUNILOR ADMINISTRATIVE AFERENTE CONDIȚIONALITĂȚII
         
         
            Articolul 6
            Definiții
            În sensul prezentului capitol, se aplică definițiile din titlul IV capitolul IV din Regulamentul (UE) 2021/2116.
            De asemenea, se aplică următoarele definiții:
            
                        (a)
                     
                     
                        „neconformitate” înseamnă nerespectarea cerințelor legale în materie de gestionare în temeiul legislației Uniunii, menționate la articolul 12 alineatul (4) din Regulamentul (UE) 2021/2115, sau a standardelor privind bunele condiții agricole și de mediu ale terenurilor, stabilite de statele membre în conformitate cu articolul 13 din regulamentul respectiv;
                     
                  
                        (b)
                     
                     
                        „standarde” înseamnă oricare dintre standardele stabilite de statele membre în conformitate cu articolul 13 din Regulamentul (UE) 2021/2115;
                     
                  
                        (c)
                     
                     
                        „anul constatării” înseamnă anul calendaristic în care a fost efectuat controlul administrativ sau controlul la fața locului;
                     
                  
                        (d)
                     
                     
                        „domeniu de condiționalitate” înseamnă oricare dintre cele trei domenii diferite menționate la articolul 12 alineatul (1) din Regulamentul (UE) 2021/2115.
                     
                  
         
            Articolul 7
            Principii generale privind neconformitățile
            
               (1)   În scopul stabilirii caracterului repetitiv al unei neconformități, se ține seama de cazurile de neîndeplinire a obligațiilor în materie de ecocondiționalitate constatate în conformitate cu Regulamentul delegat (UE) nr. 640/2014.
            
            
               (2)   „Amploarea” unei neconformități este determinată examinând, în special, dacă neconformitatea are un impact de anvergură sau dacă este limitată la ferma în cauză.
            
            
               (3)   „Gravitatea” unei neconformități depinde în special de importanța consecințelor acesteia, ținând seama de obiectivele cerinței sau ale standardului în cauză.
            
            
               (4)   Caracterul „persistent” al unui caz de neconformitate depinde în special de lungimea perioadei în care se manifestă efectele acestuia sau de posibilitățile de a se pune capăt efectelor respective prin mijloace rezonabile.
            
            
               (5)   În sensul prezentului capitol, neconformitățile sunt considerate „constatate” dacă sunt stabilite în urma oricărui tip de controale efectuate în conformitate cu Regulamentul (UE) 2021/2116 sau după ce au fost aduse la cunoștința autorității de control competente ori, după caz, a agenției de plăți, în orice alt mod.
            
         
         
            Articolul 8
            Principii generale privind sancțiunile administrative
            
               (1)   Sancțiunea administrativă prevăzută la articolul 84 alineatul (1) din Regulamentul (UE) 2021/2116 este impusă numai dacă este constatată o neconformitate în termen de 3 ani calendaristici consecutivi, calculați începând cu și incluzând anul în care a avut loc neconformitatea.
            
            
               (2)   Dacă aceeași neconformitate se repetă continuu pe parcursul mai multor ani calendaristici, se aplică o sancțiune administrativă pentru fiecare an calendaristic în care a avut loc neconformitatea. Sancțiunile administrative sunt calculate pe baza plăților care au fost acordate sau urmează a fi acordate beneficiarului în cauză în legătură cu cererile de ajutor sau de plată care au fost transmise sau urmează să fie transmise în cursul anilor calendaristici în care a avut loc neconformitatea.
            
            
               (3)   Dacă, în anul calendaristic în care a avut loc constatarea, beneficiarul nu transmite o cerere de ajutor sau sancțiunea administrativă depășește cuantumul total al plăților care au fost acordate sau urmează a fi acordate beneficiarului în legătură cu cererile de ajutor pe care beneficiarul le-a transmis sau urmează să le transmită în cursul anului calendaristic în care a avut loc constatarea, sancțiunea administrativă se recuperează în conformitate cu articolul 30 din Regulamentul de punere în aplicare (UE) 2022/128 al Comisiei (10).
            
         
         
            Articolul 9
            Procentajele reducerilor în caz de neconformitate neintenționată
            
               (1)   În cazul neconformităților neintenționate constatate, pe baza evaluării neconformității de către autoritatea de control competentă, care a ținut seama de criteriile menționate la articolul 85 alineatul (1) al doilea paragraf din Regulamentul (UE) 2021/2116, agenția de plăți poate decide o reducere cu până la 1 % a procentajului prevăzut la articolul 85 alineatul (2) din regulamentul menționat.
            
            
               (2)   Dacă o neconformitate neintenționată constatată are consecințe grave asupra îndeplinirii obiectivului vizat de standardul sau de cerința în cauză ori constituie un risc direct pentru sănătatea publică sau pentru sănătatea animalelor, agenția de plăți poate decide, pe baza evaluării neconformității de către autoritatea de control competentă, care a ținut seama de criteriile menționate la articolul 85 alineatul (1) al doilea paragraf din Regulamentul (UE) 2021/2116, să majoreze cu până la 10 % procentajul menționat la articolul 85 alineatul (5) din regulamentul respectiv.
            
            
               (3)   În cazul în care o neconformitate neintenționată cu aceeași cerință sau același standard este constatată și persistă pe parcursul a 3 ani calendaristici consecutivi, procentajul reducerii prevăzut la articolul 85 alineatul (6) primul paragraf din Regulamentul (UE) 2021/2116 este aplicat doar dacă beneficiarul a fost informat în privința precedentei constatări a neconformității. Dacă aceeași neconformitate persistă în continuare fără un motiv justificat din partea beneficiarului, cazul respectiv este considerat un caz de neconformitate deliberată.
            
            
               (4)   Dacă o neconformitate constatată nu are consecințe sau are doar consecințe nesemnificative asupra îndeplinirii obiectivului vizat de standardul sau de cerința în cauză și nu se impune nicio sancțiune administrativă în conformitate cu articolul 85 alineatul (3) primul paragraf din Regulamentul (UE) 2021/2116, neconformitatea respectivă nu este luată în calcul în scopul determinării caracterului repetat sau persistent al unei neconformități.
            
            
               (5)   Dacă un stat membru utilizează sistemul de monitorizare a suprafețelor menționat la articolul 66 alineatul (1) litera (c) din Regulamentul (UE) 2021/2116 pentru a detecta cazurile de neconformitate, reducerea de aplicat pentru neconformitățile neintenționate constatate poate fi mai mică decât reducerea prevăzută la alineatul (1) din prezentul articol, dar de cel puțin 0,5 % din cuantumul total care rezultă din plățile și sprijinul menționate la articolul 83 alineatul (1) literele (a), (b) și (c) din regulamentul respectiv.
            
         
         
            Articolul 10
            Procentajele reducerilor în caz de neconformitate deliberată
            Procentajul reducerii în cazul unei neconformități deliberate constatate este de cel puțin 15 % din cuantumul total care rezultă din plățile și sprijinul menționate la articolul 83 alineatul (1) literele (a), (b) și (c) din Regulamentul (UE) 2021/2116. Pe baza evaluării neconformității de către autoritatea de control competentă, care a ținut seama de criteriile menționate la articolul 85 alineatul (1) al doilea paragraf din același regulament, agenția de plăți poate decide majorarea procentajului respectiv până la 100 %.
         
         
            Articolul 11
            Calcularea reducerilor pentru mai multe neconformități care au avut loc în același an calendaristic
            
               (1)   Dacă o neconformitate constatată cu un standard este, de asemenea, o neconformitate cu o cerință, neconformitatea este considerată o singură neconformitate. În scopul calculării reducerilor, neconformitatea este considerată parte a domeniului de condiționalitate al cerinței.
            
            
               (2)   Dacă în același an calendaristic au avut loc mai multe neconformități neintenționate nerecurente constatate, procedura de stabilire a reducerii se aplică individual fiecărei neconformități, iar procentajele rezultate se adună. Totuși, reducerea totală nu depășește:
               
                           (a)
                        
                        
                           5 % din cuantumul total care rezultă din plățile și sprijinul menționate la articolul 83 alineatul (1) literele (a), (b) și (c) din Regulamentul (UE) 2021/2116, dacă niciuna dintre neconformități nu are consecințe grave asupra îndeplinirii obiectivului vizat de standardul sau de cerința în cauză și nu constituie un risc direct pentru sănătatea publică sau pentru sănătatea animalelor; sau
                        
                     
                           (b)
                        
                        
                           10 % din cuantumul total care rezultă din plățile și sprijinul menționate la articolul 83 alineatul (1) literele (a), (b) și (c) din Regulamentul (UE) 2021/2116, dacă cel puțin o neconformitate are consecințe grave asupra îndeplinirii obiectivului vizat de standardul sau de cerința în cauză ori constituie un risc direct pentru sănătatea publică sau pentru sănătatea animalelor.
                        
                     
            
               (3)   Dacă în același an calendaristic au avut loc mai multe neconformități neintenționate recurente constatate, procedura de stabilire a reducerii se aplică individual fiecărei neconformități, iar procentajele reducerilor rezultate se adună. Totuși, reducerea nu depășește 20 % din cuantumul total care rezultă din plățile și sprijinul menționate la articolul 83 alineatul (1) literele (a), (b) și (c) din Regulamentul (UE) 2021/2116.
            
            
               (4)   Dacă în același an calendaristic au avut loc mai multe neconformități deliberate constatate, procedura de stabilire a reducerii se aplică individual fiecărei neconformități, iar procentajele reducerilor rezultate se adună. Totuși, reducerea nu depășește 100 % din cuantumul total care rezultă din plățile și sprijinul menționate la articolul 83 alineatul (1) literele (a), (b) și (c) din Regulamentul (UE) 2021/2116.
            
            
               (5)   Dacă în același an calendaristic au avut loc mai multe neconformități neintenționate, recurente și deliberate, procentajele reducerilor rezultate și, dacă este cazul, procentajele reducerilor rezultate după aplicarea alineatelor (2), (3) și (4) din prezentul articol se adună. Totuși, reducerea nu depășește 100 % din cuantumul total care rezultă din plățile și sprijinul menționate la articolul 83 alineatul (1) literele (a), (b) și (c) din Regulamentul (UE) 2021/2116.
            
         
         CAPITOLUL IV
         
            DISPOZIȚII TRANZITORII ȘI FINALE
         
         
            Articolul 12
            Dispoziții tranzitorii
            Prin derogare de la articolul 104 alineatul (1) al doilea paragraf litera (a) punctul (iv) din Regulamentul (UE) 2021/2116, controalele referitoare la respectarea normelor privind condiționalitatea, menționate la articolul 83 din regulamentul respectiv, se efectuează în privința suprafețelor pentru care se acordă sprijin în temeiul articolelor 28, 29 și 30 din Regulamentul (UE) nr. 1305/2013, prin intermediul programelor de dezvoltare rurală puse în aplicare până la 31 decembrie 2025 în temeiul regulamentului respectiv, atunci când beneficiarul în cauză primește plăți pe suprafață și în cadrul planului strategic PAC, în temeiul Regulamentului (UE) 2021/2115.
            Cu excepția cazului în care relevă nerespectarea normelor privind condiționalitatea, se consideră că controalele privind condiționalitatea menționate la primul paragraf cuprind controalele privind ecocondiționalitatea menționate la articolul 96 din Regulamentul (UE) nr. 1306/2013. Dacă normele privind condiționalitatea nu sunt respectate, statul membru efectuează controale în conformitate cu articolul menționat în ceea ce privește măsurile bazate pe suprafață din cadrul programelor de dezvoltare rurală și, dacă se constată nereguli, statul membru aplică normele privind calcularea și aplicarea sancțiunilor administrative prevăzute în Regulamentul (UE) nr. 1306/2013.
         
         
            Articolul 13
            Abrogare
            Regulamentul delegat (UE) nr. 640/2014 se abrogă cu efect de la 1 ianuarie 2023.
            Totuși, regulamentul menționat continuă să se aplice:
            
                        (a)
                     
                     
                        cererilor de ajutor pentru plăți directe depuse înainte de 1 ianuarie 2023;
                     
                  
                        (b)
                     
                     
                        cererilor de plată prezentate în legătură cu măsurile de sprijin puse în aplicare în temeiul Regulamentului (UE) nr. 1305/2013;
                     
                  
                        (c)
                     
                     
                        sistemului de control și sancțiunilor administrative, în ceea ce privește normele privind ecocondiționalitatea.
                     
                  
         
            Articolul 14
            Intrarea în vigoare și aplicarea
            Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
            Se aplică de la 1 ianuarie 2023.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 4 mai 2022.
            
               
                  Pentru Comisie
               
               
                  Președinta
               
               Ursula VON DER LEYEN
            
         
         
            (1)  JO L 435, 6.12.2021, p. 187.
         
            (2)  Regulamentul delegat (UE) nr. 640/2014 al Comisiei din 11 martie 2014 de completare a Regulamentului (UE) nr. 1306/2013 al Parlamentului European și al Consiliului în ceea ce privește Sistemul Integrat de Administrare și Control și condițiile pentru refuzarea sau retragerea plăților și pentru sancțiunile administrative aplicabile în cazul plăților directe, al sprijinului pentru dezvoltare rurală și al ecocondiționalității (JO L 181, 20.6.2014, p. 48).
         
            (3)  Regulamentul (UE) nr. 1306/2013 al Parlamentului European și al Consiliului din 17 decembrie 2013 privind finanțarea, gestionarea și monitorizarea politicii agricole comune și de abrogare a Regulamentelor (CEE) nr. 352/78, (CE) nr. 165/94, (CE) nr. 2799/98, (CE) nr. 814/2000, (CE) nr. 1290/2005 și (CE) nr. 485/2008 ale Consiliului (JO L 347, 20.12.2013, p. 549).
         
            (4)  Regulamentul (UE) 2021/2115 al Parlamentului European și al Consiliului din 2 decembrie 2021 de stabilire a normelor privind sprijinul pentru planurile strategice care urmează a fi elaborate de statele membre în cadrul politicii agricole comune (planurile strategice PAC) și finanțate de Fondul european de garantare agricolă (FEGA) și de Fondul european agricol pentru dezvoltare rurală (FEADR) și de abrogare a Regulamentelor (UE) nr. 1305/2013 și (UE) nr. 1307/2013 (JO L 435, 6.12.2021, p. 1).
         
            (5)  Regulamentul (UE) nr. 1305/2013 al Parlamentului European și al Consiliului din 17 decembrie 2013 privind sprijinul pentru dezvoltare rurală acordat din Fondul european agricol pentru dezvoltare rurală (FEADR) și de abrogare a Regulamentului (CE) nr. 1698/2005 al Consiliului (JO L 347, 20.12.2013, p. 487).
         
            (6)  Directiva 2000/60/CE a Parlamentului European și a Consiliului din 23 octombrie 2000 de stabilire a unui cadru de politică comunitară în domeniul apei (JO L 327, 22.12.2000, p. 1).
         
            (7)  Directiva 92/43/CEE a Consiliului din 21 mai 1992 privind conservarea habitatelor naturale și a speciilor de faună și floră sălbatică (JO L 206, 22.7.1992, p. 7).
         
            (8)  Directiva 2009/147/CE a Parlamentului European și a Consiliului din 30 noiembrie 2009 privind conservarea păsărilor sălbatice (JO L 20, 26.1.2010, p. 7).
         
            (9)  Directiva 2007/2/CE a Parlamentului European și a Consiliului din 14 martie 2007 de instituire a unei infrastructuri pentru informații spațiale în Comunitatea Europeană (Inspire) (JO L 108, 25.4.2007, p. 1).
         
            (10)  Regulamentul de punere în aplicare (UE) 2022/128 al Comisiei din 21 decembrie 2021 de stabilire a normelor de aplicare a Regulamentului (UE) 2021/2116 al Parlamentului European și al Consiliului în ceea ce privește agențiile de plăți și alte organisme, gestiunea financiară, verificarea conturilor, controalele, garanțiile și transparența (JO L 20, 31.1.2022, p. 131).